בית החולים סנט ג'וזף

בית החולים סנט ג'וזף הוא בית חולים בירושלים, שהוקם בשנת 1956 ביוזמת מסדר האחיות סנט ג'וזף, כתחליף לבית החולים הצרפתי סן לואי שנותר בצידה הישראלי של ירושלים המחולקת. מסדר האחיות סנט ג'וזף של ההתגלות הקים ב-1851 את בית החולים סן לואי סמוך לחומת העיר העתיקה. לאחר הסכמי שביתת הנשק בתום מלחמת העצמאות נקבע קו הגבול בין ישראל לירדן סמוך לבית החולים, הוא נותר בצדו הישראלי קרוב לקו העירוני, ונמנעה הגישה אליו לתושבי העיר העתיקה ומזרח ירושלים. לכן הוחלט להקים בית חולים חדש במזרח העיר בשכונת שייח' ג'ראח. הקמת בית החולים החלה בשנת 1954 והבנייה הושלמה בשנת 1956. מסדר האחיות הוקם כדי לשרת את העניים וחסרי הכול, לספק עזרה לכול חולה ללא הבדל דת או גזע, מין או תרבות, סגנון חיים או מצב כלכלי. ובית החולים משרת את כל מי שפונה אליו. מסדר האחיות סנט ג'וזף משרת גם במקומות אחרים בישראל כגון רמלה, יפו, נצרת, אבו גוש, אעבלין, ופסוטה, ובשטחי הרשות הפלסטינית: שכם, רמאללה ובית לחם. חלק מתקציב בית החולים מומן מתרומה שנתית של ממשלת ארצות הברית, אך בספטמבר 2018 החליט הנשיא דונלד טראמפ לקצץ יותר מ-20 מיליון דולר מהתמיכה האמריקאית שניתנה לבתי החולים הערבים במזרח ירושלים, כולל לסנט ג'וזף. כן תורמים לבית החולים איחוד האמירויות הערביות, עומאן, הוותיקן, וארגוני צדקה בצרפת. במהלך מגפת הקורונה בית החולים סנט ג'וזף היה הראשון במזרח ירושלים שפתח מחלקת קורונה. כמחווה של רצון טוב, בערב יום העצמאות ב-28 באפריל 2020, פנה ראש העירייה משה ליאון לחיל האוויר וביקש לשנות את המסלול של מטס חיל האוויר כאקט הצדעה לאנשי הרפואה, כך שיחלוף גם מעל סנט ג'וזף בנוסף לבתי החולים הדסה ושערי צדק. בשיא המגפה, בינואר 2021, המשיך בית החולים סנט ג'וזף להיות בית חולים העיקרי בו טופלו חולים ממזרח ירושלים. ב-13 במאי 2022, יצאה מבית החולים הלווייתה של שירין אבו עאקלה, עיתונאית ערבייה פלסטינית שעבדה ברשת אל-ג'זירה, ונהרגה מירי בעת שסיקרה עם צוות החדשות שלה עימות בין פלסטינים חמושים במחנה הפליטים ג'נין. המשטרה התעמתה עם המלווים ושוטרים תקפו את נושאי הארון באלות ורימוני הלם, תקרית שזכתה לגינוי נרחב ברחבי העולם. בבית החולים 73 מיטות, שלושה חדרי ניתוח, מחלקת רדיולוגיה, אולטרה סאונד, יחידה לטיפול נמרץ, מחלקת כירורגיה כללית, מחלקה נוירולוגית, מחלקה אורולוגית, מחלקת רפואת אף אוזן גרון, מחלקה גניקולוגית ומחלקת לב וכלי דם. בית מרקחת ומעבדה הפועלת 24 שעות ביממה. בית החולים מציע גם שירותים שונים במסגרת הקהילה. חדר הלידה של בית החולים דוגל בלידה טבעית, לרבות לידה במים. בית החולים ממקום בחלקה הצפוני של שכונת שייח ג'ראח, במתחם הנמצא בין הרחובות, דרך שכם, ראע'ב נשאשיבי וקלרמון גנו. אזור זה יועד למתחם של מוסדות ציבור ובתי חולים, על פי תוכנית בניין עיר לירושלים שהכין האדריכל הבריטי הנרי קנדל, בשנת 1944. בצדו השני של רחוב נשאשיבי הוקם גם בית החולים סנט ג'ון, מצדו השני של רחוב קלרמון גנו הקימה ממשלת ירדן בית חולים ממשלתי. לאחר מלחמת ששת הימים החליטה ממשלת ישראל להפקיע את רוב המתחם והקימה בו את קריית הממשלה - מזרח ירושלים. בית החולים הממשלתי הירדני הועבר לרשות משטרת ישראל והפך לחלק ממתחם המטה הארצי. מגרש ריק צמוד לבית החולים, בפינת הרחובות קלרמון גנו ודרך שכם, שיועד במקור להרחבת מבנה בית החולים סנט ג'וזף, נמסר בשנת 1997 לתנועת ההתיישבות אמנה. לאחר מאבק משפטי ממושך שנכשל נגד ההפקעה, חנכה "אמנה" במגרש בניין משרדים המשמש כמטה שלה. מדיה וקבצים בנושא בית החולים סנט ג'וזף בוויקישיתוף בית החולים סנט ג'וזף, ברשת החברתית פייסבוק מירב דוסטר, ‏הישראלית שילדה בבית חולים פלסטיני, באתר ‏מאקו‏, 16 באפריל 2018 יוסי אלי, יולדות חרדיות לצד פצועי עזה: ביה"ח הפלסטיני שמסקרן יהודים, באתר חדשות 13 (לשעבר ערוץ עשר), 15 במאי 2018 מאמר על בית החולים - באנגלית ניר חסון, רופאים לזכויות אדם: "קיצוץ התקציב לבתי החולים במזרח ירושלים יוביל לקריסתם", באתר הארץ, 8 בספטמבר 2018 ניר חסון, משבר הקורונה נראה כירח דבש בין תושבי מזרח ירושלים לבין העירייה, באתר הארץ, 3 במאי 2020 ניר חסון, עם פרטיות ואור שמש, מחלקת הקורונה בביה"ח במזרח ירושלים לא דומה לאחרות, באתר הארץ, 28 בינואר 2021 עמוס הראל, הרג העיתונאית: תקרית חמורה שמחייבת חקירה בינלאומית ומאיימת לתדלק את האלימות, באתר הארץ, 11 במאי 2022 אמיר בוחבוט ושלומי הלר‏, תחקיר ביניים בצה"ל: העיתונאית בג'נין נהרגה מאש חמושים או מירי תועה של חייל צה"ל, באתר וואלה, 13 במאי 2022 איתמר אייכנר, אליאור לוי, עינב חלבי, גינוי אירופי חריף: "שימוש מוגזם בכוח בהלוויית הכתבת". ביידן: "חייב להיחקר", באתר ynet, 13 במאי 2022 103FM, ‏"איפה השכל הישראלי?": עיתונאי בביקורת חריפה נגד אירועי הלוויתה של שירין אבו עקל'ה, באתר מעריב אונליין, 15 במאי 2022 הוחלט על העברת מטה המשטרה לירושלים, דבר, 11 בספטמבר 1967 אשכול דורש להחיש קצב הבנייה להתיישבות יהודית במזרח ירושלים, מעריב, 5 ביולי 1968 ניר חסון, המדינה הפקיעה שטח פרטי בשכונת שייח ג'ראח ומסרה אותו למתנחלים, באתר הארץ, 9 במאי 2016 ניר חסון, ארגון מתנחלים קיבל מהמדינה שטח במזרח ירושלים - ומשכיר אותו לעירייה בכמיליון שקל, באתר הארץ, 3 בדצמבר 2019